PMIndiaData/PMIndiaSum huggingface dataset:
पंजाब के केंद्रीय भैंस अनुसंधान संस्‍थान को 72 एकड़ और 3 मरला जमीन वापस करने को मंजूरी

प्रधानमंत्री श्री नरेन्‍द्र मोदी की अध्‍यक्षता में संपन्‍न केंद्रीय मंत्रिमंडल की बैठक में पंजाब के नाभा स्थिति केंद्रीय भैंस अनुसंधान संस्‍थान को 72 एकड़ और 3 मरला जमीन वापस करने को मंजूरी दी गई। यह जमीन संस्‍थान के उपपरिसर की वन्‍य भूमि है और प्रमुख जल चैनल के नजदीक है। उल्‍लेखनीय है कि यह संस्‍थान पंजाब सरकार के पशुपालन विभाग के अधीन है। यहां रौनी (पटियाला) के उन्‍नत मवेशी फार्म में पशुसंबंधी अनुसंधान करने का अग्रणी केंद्र स्थिति है। उक्‍त जमीन डी-लीजिंग के जरिए वापस की जाएगी। जमीन की डी-लीजिंग इस शर्त पर की जाएगी कि पंजाब सरकार इस जमीन को मवेशियों के लिए चारा फार्म स्‍थापित करने के लिए इस्‍तेमाल करेगी। केंद्रीय भैंस अनुसंधान संस्‍थान पंजाब में चारा विकास पर अनुसंधान करने के लिए आवश्‍यक तकनीकी समर्थन (बिना किसी वित्‍तीय सहायता के) प्रदान करेगा। पंजाब सरकार ने उन्‍नत मवेशी फार्म स्‍थापित करने के लिए आदेश जारी कर दिए हैं और निर्माण कार्य जोर-शोर से चल रहा है। फार्म के पास 300 मवेशियों के रख-रखाव के लिए चारा उगाने संबंधी सीमित भूमि है। इसलिए पंजाब सरकार ने आग्रह किया था कि संस्‍थान को पट्टे पर जमीन वापस दे दी जाए। इस निर्णय से रौनी में उन्‍नत मवेशी फार्म की चारा आवश्‍यकताएं पूरी हो जाएंगी।
महिलाओं और बच्‍चों ने रक्षा बंधन के अवसर पर प्रधानमंत्री की कलाई पर राखी बांधी

समाज के विभिन्‍न वर्गों की महिलाओं और बच्‍चों ने रक्षा बंधन के अवसर पर प्रधानमंत्री के निवास पर आज प्रधानमंत्री श्री नरेन्‍द्र मोदी से मुलाकात की। उन्‍होंने प्रधानमंत्री की कलाई पर राखी बांधी। प्रधानमंत्री ने बच्‍चों को आशीर्वाद दिया और इस अवसर पर सभी को अपनी शुभकामनाएं दीं।
केंद्रीय मंत्रिमंडल ने रुपे डेबिट कार्ड और कम राशि वाले भीम-यूपीआई लेन-देन (पी2एम) को बढ़ावा देने के लिए एक प्रोत्साहन योजना को मंजूरी दी

इस योजना का एक वर्ष के लिए वित्तीय परिव्यय 1,300 करोड़ रुपये है भुगतान के इन डिजिटल तरीकों से औपचारिक बैंकिंग एवं वित्तीय प्रणाली से बाहर और बैंक सुविधा से वंचित एवं हाशिए पर रहने वाली आबादी के लिए भुगतान की सुविधा सुलभ हो जायेगी प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने आज रुपे डेबिट कार्ड और कम राशि वाले [2,000 रुपये तक] भीम-यूपीआई लेन-देन [उपयोग करने वाले व्यक्ति-से-व्यापारी (पी2एम)] को बढ़ावा देने के लिए एक प्रोत्साहन योजना को मंजूरी दी है। इस योजना के तहत सरकार द्वारा अधिग्रहण करने वाले बैंकों को रुपे डेबिट कार्ड और कम मूल्य वाले भीम-यूपीआई भुगतान के माध्यम से किए गए लेन-देने के मूल्य (पी2एम) का प्रतिशत भुगतान करके प्रोत्साहित किया जाएगा। इस योजना का 1 अप्रैल, 2021 से प्रभावी एक वर्ष की अवधि के लिए अनुमानित वित्तीय परिव्यय 1,300 करोड़ रुपये है। यह योजना अधिग्रहण करने वाले बैंकों को मजबूत डिजिटल भुगतान इको-सिस्टम्स के निर्माण और रुपे डेबिट कार्ड तथा भीम-यूपीआई डिजिटल लेन-देन को सभी क्षेत्रों और आबादी के खंडों में बढ़ावा देने एवं देश में डिजिटल भुगतान को और मजबूत बनाने में सहायता प्रदान करेगी। यह योजना औपचारिक बैंकिंग एवं वित्तीय प्रणाली से बाहर और बैंक सुविधा से वंचित एवं हाशिए पर रहने वाली आबादी के लिए सुलभ डिजिटल भुगतान के तरीकों का निर्माण करने में मदद करेगी। भारत आज दुनिया के सबसे कुशल भुगतान बाजारों में से एक है। ये विकास भारत सरकार की पहल और डिजिटल भुगतान इको-सिस्टम्स के विभिन्न दिग्गजों के नवाचारों का परिणाम हैं। यह योजना फिनटेक स्पेस में अनुसंधान, विकास तथा नवाचार को और अधिक बढ़ावा देगी, तथा सरकार को देश के विभिन्न भागों में डिजिटल भुगतान को और अधिक मजबूत बनाने में भी सहायता प्रदान करेगी। पृष्ठभूमि: यह योजना देश में डिजिटल लेन-देन को और बढ़ावा देने के लिए सरकार द्वारा की गई बजट घोषणाओं (वित्त वर्ष 2021-22) के अनुपालन में तैयार की गई है।
प्रधानमंत्री ने कन्या शिक्षा प्रवेश उत्सव अभियान की सराहना की

प्रधानमंत्री श्री नरेन्द्र मोदी ने 'कन्या शिक्षा प्रवेश उत्सव अभियान' को "एक अनुकरणीय प्रयास" कहा है, जो अधिक से अधिक लड़कियों के लिए शिक्षा प्राप्ति आनंद सुनिश्चित करेगा। उन्होंने इस आंदोलन को सफल बनाने के लिए प्रयास करने के लिए भी कहा। यह अभियान यह सुनिश्चित करने के लिए एक मिशन है कि प्रत्येक लड़की को शिक्षा और कौशल प्राप्त हो सके। केंद्रीय महिला एवं बाल विकास मंत्री श्रीमती स्मृति जूबिन इरानी के एक ट्वीट का जवाब देते हुए, प्रधानमंत्री ने एक ट्वीट में कहा: “एक अनुकरणीय प्रयास जो सुनिश्चित करेगा कि अधिक लड़कियों को शिक्षा प्राप्ति का आनंद मिले! आइए हम सब एक राष्ट्र के रूप में एक साथ आएं और इस आंदोलन को सफल बनाएं।"
प्रधानमंत्री ने केरल के लोगों को राज्य के स्थापना दिवस पर हार्दिक शुभकामनाएं दी

प्रधानमंत्री श्री नरेन्द्र मोदी ने केरल के लोगों को राज्य के स्थापना दिवस पर हार्दिक शुभकामनाएं दी हैं। प्रधानमंत्रीने कहा, "केरल के लोगों को राज्य के स्थापना (पीरावी) दिवस की हार्दिक शुभकामनाएं, जिन्होंने हमेशा भारत के विकास में बहुमूल्य योगदान दिया है। केरल की प्राकृतिक सुंदरता ने इसे विश्व भर के लोगों को आकर्षित कर सबसे लोकप्रिय स्थलों में से एक बना दिया है। मैं केरल की निरंतर प्रगति कीकामना करता हूं।"
प्रधानमंत्री ने अंजार में एलएनजी टर्मिनल एवं पाइपलाइन परियोजनाओं का उद्घाटन किया

प्रधानमंत्री श्री नरेन्द्र मोदी ने आज अंजार-मुंद्रा परियोजना, मुंद्रा एलएनजी टर्मिनल और अंजार में पालनपुर -पाली-बाड़मेर पाइपलाइन परियोजना का उद्घाटन किया। इस अवसर पर प्रधानमंत्री ने कहा कि कच्छ में उन्हें जो प्रेम मिला, वह अद्वितीय है। उन्होंने पिछले 20 वर्षों में कच्छ में किए गए विकास कार्यों की सराहना की। उन्होंने कहा कि एलएनजी टर्मिनल का उद्घाटन आज के कार्यक्रम की प्रमुख विशेषता है। उन्होंने कहा कि तीन एलएनजी टर्मिनलों का उद्घाटन करके मैं अपने को बहुत सौभाग्यशाली महसूस करता हूं। श्री नरेन्द्र मोदी ने कहा कि जब गुजरात ने अपना पहला एलएनजी टर्मिनल प्राप्त किया था तो लोगों को आश्चर्य हुआ था। उन्होंने कहा कि अब राज्य को निश्चित रूप से चौथा एलएनजी टर्मिनल भी प्राप्त होने वाला है। प्रधानमंत्री ने कहा कि गुजरात अब भारत के एलएनजी हब के रूप में उभर रहा है और इससे प्रत्येक गुजरातवासियों को गर्व महसूस करना चाहिए। उन्होंने जोर देकर कहा कि एक मजबूत ऊर्जा क्षेत्र किसी भी देश के विकास के लिए आवश्यक है। उन्होंने कहा कि अगर हम ऊर्जा के लिहाज से निर्धन रहेंगे तो हम गरीबी का उन्मूलन नहीं कर सकते हैं। प्रधानमंत्री ने कहा कि लोगों की आकांक्षाएं बढ़ रही हैं और वे पारंपरिक बुनियादी ढांचे के अतिरिक्त आई-वेज, गैस ग्रिड, वॉटर ग्रिड एवं ऑप्टिकल फाइबर नेटवर्क चाहते हैं। प्रधानमंत्री ने कहा कि पर्यटन क्षेत्र में प्रचुर संभावनाएं हैं और दुनिया भारत आने के लिए इच्छुक है। उन्होंने कहा कि हमने कच्छ में भी देखा है कि किस प्रकार व्हाइट रण दुनिया भर के लोगों की आंखों का केंद्र बन गया है। उन्होंने केंद्र सरकार द्वारा उड्डयन क्षेत्र को अधिक किफायती बनाने एवं कनेक्टिविटी में सुधार लाने के लिए उठाए गए कदमों की भी चर्चा की। प्रधानमंत्री ने उन प्रयासों की भी चर्चा की जो यह सुनिश्चित करने के लिए किए गए थे कि सभी गांवों में बिजली आ जाए और उन कदमों का भी उल्लेख किया जो भारत के प्रत्येक परिवार को विद्युतीकृत करने के लिए उठाए जा रहे हैं। उन्होंने कहा कि हम भारत के आम लोगों के जीवन में गुणात्मक बदलाव लाना चाहते हैं।
भारत में दूरसंचार विनिर्माण वैश्विक पैमाने पर होगा

भारत ने वैश्विक दूरसंचार विनिर्माण क्षेत्र की धुरी बनने के लिए पीएलआई योजना शुरू की दूरसंचार क्षेत्र के लिए पीएलआई योजना से भारत में दूरसंचार एवं नेटवर्किंग उपकरण निर्माण को बल मिलेगा दूरसंचार विनिर्माण को पांच वर्ष में 12,195 करोड़ रुपए के व्यय से बल मिलेगा और इससे उत्पादन में दो लाख करोड़ रुपए से ज्यादा की वृद्धि होगी प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल की बैठक में आज दूरसंचार और नेटवर्किंग उत्पादों के लिए उत्पादन से संबद्ध लाभ (पीएलआई) योजना को मंजूरी दी गई, जिसके लिए बजट में 12,195 करोड़ रुपए व्यय करने का प्रावधान किया गया है। पीएलआई योजना का लक्ष्य भारत में दूरसंचार तथा नेटवर्किंग उत्पादों के निर्माण को बढ़ावा देना है। इसके साथ ही वित्तीय लाभ देने के प्रस्ताव से घरेलू विनिर्माण को बढ़ावा मिलेगा और दूरसंचार तथा नेटवर्किंग उत्पादों के क्षेत्र में निवेश आकर्षित किया जा सकेगा। इस तरह ‘मेक इन इंडिया’ को प्रोत्साहित करने में मदद मिलेगी। साथ ही यह योजना दूरसंचार और नेटवर्किंग उत्पादों के निर्यात को प्रोत्साहित करेगी, जो ‘मेड इन इंडिया’ हैं। इस योजना के तहत उन कंपनियों/उद्यमों को सहायता मुहैया कराई जाएगी, जो विशेष रूप से दूरसंचार और नेटवर्किंग उत्पादों का निर्माण करते हैं। पात्रता इस बात पर निर्भर करेगी कि चार वर्ष की अवधि में संचयी वृद्धिशील निवेश की न्यूनतम सीमा और आधार वर्ष 2019-2020 के आधार पर निर्मित उत्पादों की कुल बिक्री, करों के शुद्ध रूप में क्या रही। कुल संचयी निवेश एकमुश्त किया जा सकता है, बशर्ते वह चार साल की अवधि के लिए निर्धारित संचय सीमा को पूरा करता हो। वैश्विक तौर पर दूरसंचार एवं नेटवर्किंग उत्पादों का निर्यात 100 बिलियन अमरीकी डॉलर का बाजार अवसर प्रदान करता है, भारत जिसका लाभ उठा सकता है। इस योजना के तहत सहायता से भारत वैश्विक कंपनियों से भारी निवेश आकर्षित कर सकता है और साथ ही साथ घरेलू श्रेष्ठ कंपनियों को इन उभरते अवसरों का लाभ उठाने के लिए प्रेरित कर वैश्विक निर्यात बाजार में अपनी महत्वपूर्ण उपस्थिति दर्ज कर सकता है। “आत्मनिर्भर भारत” के तहत विनिर्माण और निर्यात क्षमता में वृद्धि करने की रणनीतियों के अंग रूप में यह योजना उस महत्वपूर्ण योजना का हिस्सा है, जिसे केंद्रीय मंत्रिमंडल ने विभिन्न मंत्रालयों/विभागों खासतौर से दूरसंचार विभाग में पीएलआई लागू करने के उद्देश्य से नवंबर 2020 में मंजूरी दी थी। इसके तहत आधार वर्ष से पांच वर्ष की अवधि के लिए एमएसएमई के लिए 7 प्रतिशत से 4 प्रतिशत तक लाभों के साथ न्यूनतम 10 करोड़ रुपए के निवेश और अन्य के लिए 6 प्रतिशत से 4 प्रतिशत तक के लाभों के साथ 100 करोड़ रुपए के निवेश का प्रस्ताव है। एमएसएमई और गैर एमएसएमई श्रेणियों में उच्च निवेश वाले आवेदकों का चयन पारदर्शी प्रक्रिया के जरिए किया जाएगा। इस योजना के साथ भारत दूरसंचार और नेटवर्किंग उत्पादों के विनिर्माण के क्षेत्र में वैश्विक केंद्र के रूप में स्थापित हो सकेगा। उम्मीद है कि पांच वर्ष में इसका वृद्धिशील उत्पाद 2 लाख करोड़ रुपए के लगभग हो जाएगा। भारत विनिर्माण के क्षेत्र में अपनी प्रतिस्पर्धा में सुधार कर सकेगा। उम्मीद है कि इस योजना से 3 हजार करोड़ रुपए से ज्यादा का निवेश आकर्षित होगा और यह बड़े पैमाने पर प्रत्यक्ष और अप्रत्यक्ष रोजगार अवसर पैदा करेगा। इस नीति के जरिए भारत आत्मनिर्भरता की ओर बढ़ेगा। भारत में बड़े पैमाने पर विनिर्माण के लिए लाभ दिए जाने से घरेलू स्तर पर धीरे-धीरे मूल्य संवर्धन बढ़ेगा। एमएसएमई को अधिक लाभ देने के प्रावधान से घरेलू दूरसंचार विनिर्माताओं को वैश्विक आपूर्ति श्रृंखला का हिस्सा बनने के लिए प्रोत्साहित किया जा सकेगा।
प्रधानमंत्री ने दादा साहब फाल्के पुरस्कार से सम्मानित किए जाने पर आशा पारेख जी को बधाई दी

प्रधानमंत्री श्री नरेन्द्र मोदी ने दादा साहब फाल्के पुरस्कार से सम्मानित किए जाने पर आशा पारेख जी को बधाई दी है। राष्ट्रपति श्रीमती द्रौपदी मुर्मू के एक ट्वीट के जवाब में, प्रधानमंत्री ने ट्वीट किया: “आशा पारेख जी एक उत्कृष्ट फिल्म कलाकार हैं। अपने लंबे करियर में उन्होंने दिखाया है कि बहुमुखी प्रतिभा क्या है। मैं उन्हें दादा साहब फाल्के पुरस्कार से सम्मानित किए जाने पर बधाई देता हूं।”
मैसूर में अवधूत दत्त पीठ में प्रधानमंत्री के संबोधन का मूल पाठ

गुरूदेव दत्त! दत्त पीठ में मैं पहली बार आया हूं, लेकिन इस परंपरा से मैं काफी सालों से जुड़ा हुआ हूं। जो भी नर्मदा तट पर अपना समय बीताते हैं तो नर्मदा तट पर अगर किसी को साधना करने का अवसर मिलता है तो गुरूदेव दत्त के बिना न वो साधना आरंभ होती है, वो साधना की पूर्णावृत्ति है। चाहे आप नरेश्वर जाएं, चाहे गुरुदेश्वर जाएं, दत्त कृपा से ही वो पूरा क्षेत्र प्रभावित है और पूरी नर्मदा की साधना जो है। जो नर्मदा के साधक होते हैं, जो नर्मदा की परिक्रमा करते हैं वे सुबह-शाम दो ही मंत्र बोलते हैं, नर्मदा हरे और गुरूदेव दत्त। ये ही दो मंत्र होते हैं जो पूरी साधना का हिस्सा होते हैं। मुझे खुशी हुई, पिछले सप्ताह गुरू जी गुजरात होकर के आए, कच्छ के रेगिस्तान में होकर के आए। ‘रण उत्सव’ तो देखा लेकिन सबसे बड़ी बात है। वहां पर Kalo Dungar पर गुरूदेव का जन्मस्थल, तीर्थस्थान है और गुरूदेव दत्त की जयंती पर वहां पर एक बहुत बड़ा समारोह होता है, हिंदुस्तान का वो आखिरी स्थान है। उसके बाद रेगिस्तान और रेगिस्तान के उस पार पाकिस्तान है। उस स्थान पर गुरूदेव दत्त का स्थान है और अभी-अभी दत्त जयंती गई तो दत्त जयंती को मनाने के लिए गुरूदेव वहां गए थे और बड़ी प्रसन्नता मुझे भी व्यक्त कर रहे थे। मेरा भी सौभाग्य है, आज मुझे दत्त पीठ आने का अवसर मिला। इस परंपरा ने जो सामाजिक काम तो किए ही हैं, लेकिन हमारे देश में संतों के द्वारा, ऋषियों के द्वारा, मुनियों के द्वारा जो भी होता है, समाज हित में ही होता है, समाज के लिए होता है, समाज के लिए समर्पित होते हैं लेकिन उसकी पहचान नहीं होती है क्योंकि उनको लगता है कि ये तो मेरे कर्तव्य का हिस्सा है इसलिए वो कभी ढोल नहीं पीटते हैं और उसके कारण दुनिया में एक छवि है कि भारत के संत-महंत, साधु-महात्मा या उनका मत-संदर्भ और उनका पूजा-पाठ और उसी में व्यक्त करते हैं लेकिन अगर हम देखेंगे तो हमारे देश में सारी ऋषि परंपरा, संत परंपरा ये समाज उद्धार के लिए लगी हुई है, समाज-सेवा में लगी हुई है। पूज्य स्वामी जी के जितने परिकल्प हैं चाहे वो पर्यावरण की रक्षा का हो या पंखियों की चेतना को समझने का प्रयास हो या उनकी नाद ब्रहम की उपासना हो, नाद ब्रहम की उपासना अप्रतिम मानी जाती है। नाद ब्रहम के सामर्थ्य को हमारी परंपराओं ने स्वीकार किया है और इसलिए बहुत कम लोग होते हैं जो नाद ब्रहम की उपासना कर पाते हैं। ब्रहम का ये रूप जिसको feel किया जा सकता है बाकी ब्रहम के रूप को feel नहीं किया पाता है। नाद ब्रहम है, जिस ब्रहम के रूप को हम feel कर सकते हैं, अनुभव कर सकते हैं और उसकी साधना के द्वारा सामान्य जन को ब्रहम तक पहुंचाने के लिए नाद का माध्यम, ये स्वामी जी ने करके दिखाया है और विश्व के बहुत बड़े फलक पर, हमारी इस महान परंपरा को from known to unknown, क्योंकि सामान्य मानवी गीत औऱ संगीत तो जानता है लेकिन उसे आध्यात्मिक रूप को जानना और उसको ब्रहम से जोड़ना, एक अविरत काम पूज्य स्वामी जी के द्वारा हुआ है, विश्व के अनेक स्थानों पर हुआ है। मुझे भी कुछ ऐसे स्थानों पर जाने का अवसर हुआ है लेकिन मूल स्थान पर आने का आज पहली बार अवसर मिला है, तो मेरे लिए सौभाग्य है। मैं स्वामी जो को प्रणाम करता हूं और उनकी समाज-सेवा के लिए जो काम गिरी है, जो काम चल रहा है, उसको भगवान दत्त के आशीर्वाद मिलते रहे और गरीब से गरीब, सामान्य से सामान्य व्यक्ति की सेवा में ये शक्ति काम है। ये ही मेरा प्रार्थना है, गुरूदेव दत्त!
खाद्य संरक्षा एवं मानक (संशोधन) विधेयक, 2014 वापस लिया गया

प्रधानमंत्री श्री नरेंद्र मोदी की अध्यक्षता में आयोजित हुई मंत्रिमंडल की बैठक में खाद्य संरक्षा एवं मानक (संशोधन) विधेयक, 2014 वापस लिए जाने को मंजूरी दे दी गई है। ये बिल राज्यसभा में 19 फरवरी, 2014 को पेश किया गया था। उच्चतम न्यायालय, इलाहाबाद उच्च न्यायालय की लखनऊ बेंच और ताजा घटनाक्रम के मद्देनजर खाद्य संरक्षा एवं मानक (संशोधन) विधेयक, 2014 में बदलाव की आवश्यता है। आगे की जांच के आधार पर स्वास्थ्य एवं परिवार कल्याण मंत्रालय द्वारा संशोधन के नए स्वरूप को अंतिम रूप दिया जाएगा।
प्रधानमंत्री ने अनुपम खेर जी को उनकी मां के आशीर्वाद के लिए धन्यवाद दिया

प्रधानमंत्री श्री नरेन्द्र मोदी ने श्री अनुपम खेर की मां और देशवासियों को उनके आशीर्वाद के लिए धन्यवाद दिया है। श्री खेर ने आज प्रधानमंत्री से मुलाकात की और श्री मोदी को अपनी मां की ओर से दी गयी रुद्राक्ष की माला भेंट की। प्रधानमंत्री ने ट्वीट किया: "बहुत-बहुत धन्यवाद @AnupamPKher जी। यह आदरणीया माताजी और देशवासियों का आशीर्वाद ही है, जो मुझे मां भारती की सेवा के लिए निरंतर प्रेरित करता रहता है।"
मंत्रिमंडल ने अवैध प्रवासियों की वापसी पर भारत और ब्रिटेन तथा उत्‍तरी आयरलैंड के बीच समझौता ज्ञापन को मंजूरी दी

प्रधानमंत्री श्री नरेन्द्र मोदी की अध्यक्षता में केन्‍द्रीय मंत्रिमंडल ने अवैध प्रवासियों की वापसी पर भारत और ब्रिटेन तथा उत्‍तरी आयरलैंड के बीच समझौता ज्ञापन को मंजूरी दे दी है। लाभ समझौता ज्ञापन के बाद राजनयिक पासपोर्ट धारकों के लिए वीजा मुक्‍त समझौते के साथ ही ब्रिटेन की वीजा व्‍यवस्‍था उन लोगों के लिए उदार हो सकेगी, जो कानूनी रूप से ब्रिटेन की यात्रा कर रहे हैं। इससे उन लोगों की वापसी सुनिश्चित हो सकेगी, जिनके पास नागरिकता के सत्‍यापन के बाद दूसरे के क्षेत्र में रहने के लिए कोई कानूनी आधार नहीं है। इससे ऐसे नागरिकों की वापसी की प्रक्रिया को सरल बनाने में मदद मिलेगी, जो एक निर्दिष्‍ट अवधि में दूसरे के क्षेत्र में गैर कानूनी तरीके से रह रहे हैं।
प्रधानमंत्री ने शिलांग चैंबर क्वायर के श्री नील नोंगकिरिन्ह के निधन पर शोक जताया

प्रधानमंत्री श्री नरेन्द्र मोदी ने शिलांग चैंबर क्वायर (एससीसी) के संस्थापक और संगीतकार श्री नील नोंगकिरिन्ह के निधन पर दुख व्यक्त किया है। एक ट्वीट में प्रधानमंत्री ने कहा: 'श्री नील नोंगकिरिन्ह शिलांग चैंबर क्वायर के उत्कृष्ट मेंटर थे, जिन्होंने दुनियाभर के लोगों का ध्यान आकर्षित किया। मैंने भी उनकी कुछ कमाल की प्रस्तुतियां देखी हैं। वह हमें बहुत जल्दी छोड़ गए। उनकी रचनात्मकता को हमेशा याद किया जाएगा। उनके परिवार और प्रशंसकों के प्रति संवेदनाएं।’
प्रधानमंत्री ने सेना दिवस के अवसर पर सेना के अन्‍वेषकों (इनोवैटर्स) को प्रमाण पत्र प्रदान किए

प्रधानमंत्री श्री नरेन्‍द्र मोदी ने आज सेना के अन्‍वेषक (इनोवैटर्स) अधिकारियों को प्रमाण पत्र प्रदान किए। इन अधिकारियों को ये प्रमाण पत्र उनके द्वारा संचार, आतंकवाद विरोधी कार्रवाइयों, छद्मवेश आदि जैसे क्षेत्रों में किए गए विलक्षण अन्‍वेषण के लिए प्रदान किए गए। इन अन्‍वेषकों को प्रधानमंत्री द्वारा यह प्रमाण पत्र सेना दिवस के अवसर पर सेना प्रमुख के आवास पर आयोजित “ऐट-होम समारोह” में प्रदान किए गए। इस अवसर पर रक्षा मंत्री श्री मनोहर पर्रिकर भी मौजूद थे। अन्‍वेषकों ने सेना प्रमुख की उपस्थिति में प्रधानमंत्री को अपने कार्य के बारे जानकारी दी।
प्रधानमंत्री श्री नरेन्‍द्र मोदी और लाओ पीपुल्स डेमोक्रेटिक रिपब्लिक के प्रधानमंत्री डॉ. थोंगलोउन सिसोउलिथ के बीच फोन पर बातचीत

प्रधानमंत्री श्री नरेन्‍द्र मोदी ने आज लाओ पीपुल्स डेमोक्रेटिक रिपब्लिक के प्रधानमंत्री महामहिम डॉ. थोंगलोउन सिसोउलिथ के साथ फोन पर बातचीत की। इस बातचीत में दोनों नेताओं ने वैश्विक कोविड-19 महामारी से उत्पन्न स्वास्थ्य और आर्थिक चुनौतियों पर विचारों का आदान-प्रदान किया। प्रधानमंत्री ने लाओस में इस महामारी की रोकथाम के लिए लाओ पीडीआर सरकार द्वारा किए गए प्रभावी उपायों की सराहना की। दोनों नेताओं ने कोविड के बाद नई दुनिया के अनुरूप तैयार होने के लिए अंतरराष्ट्रीय सहयोग की आवश्यकता और सर्वोत्तम अभ्यासों एवं अनुभवों को साझा करने पर सहमति व्यक्त की। प्रधानमंत्री नरेन्‍द्र मोदी ने लाओस के साथ भारत के ऐतिहासिक और सांस्कृतिक संबंधों पर प्रकाश डाला और लाओस के वात फो में विश्व विरासत स्थल के पुनर्निर्माण में शामिल होने पर संतोष व्यक्त किया। लाओस के प्रधानमंत्री ने लाओस के विकास कार्यक्रमों, क्षमता निर्माण और छात्रवृत्ति हेतु भारत के समर्थन के लिए प्रधानमंत्री मोदी को धन्यवाद दिया। प्रधानमंत्री श्री नरेन्‍द्र मोदी ने भारत के विस्तारित पड़ोस नीति में महत्वपूर्ण भागीदार लाओ पीडीआर के साथ अपनी विकास साझेदारी को जारी रखने के लिए भारत की प्रतिबद्धता को दोहराया।
प्रधानमंत्री ने अपनी 3 देशों की यात्रा के बारे में ट्विटर पर जानकारी दी

प्रधानमंत्री श्री नरेन्द्र मोदी ने तीन देशों – जर्मनी, फ्रांस और कनाडा की यात्रा के बारे में ट्विटर पर जानकारी दी है। प्रधानमंत्री ने कहा, “मेरी फ्रांस, जर्मनी और कनाडा की यात्रा भारत के आर्थिक एजेंडा का समर्थन करने और हमारे युवाओं के लिए रोजगार सृजन पर केंद्रित है। भारत- फ्रांस आर्थिक सहयोग को मजबूत बनाने पर चर्चा होगी और पेरिस के बाहरी इलाके में कुछ हाई-टेक औद्योगिक इकाइयों का दौरा करूंगा। जर्मनी में चांसलर अंगेला मर्केल और मैं संयुक्त रूप से हनोवर मेस्सी का शुभारंभ करेंगे जहां भारत भागीदार देश है। कनाडा के साथ संबंध प्रगाढ़ होने तथा वहां के नेताओं, उद्योग जगत और भारतीय समुदाय के साथ बातचीत होने की आशा है।”
प्रधानमंत्री ने जिनेवा में स्विस मुख्‍य कार्यकारी अधिकारियों से मुलाकात की, आर्थिक संबंधों को मजबूत बनाने पर ध्‍यान केंद्रित

प्रधानमंत्री श्री नरेन्‍द्र मोदी ने पांच देशों की अपनी यात्रा के तीसरे चरण में आज जिनेवा में स्विस मुख्‍य कार्यकारी अधिकारियों के साथ व्‍यापारिक गोलमेज बैठक में मुलाकात की। इस बैठक में विभिन्‍न क्षेत्रों के मुख्‍य कार्यकारी अधिकारियों के साथ आर्थिक संबंधों को मजबूत बनाने पर विशेष ध्‍यान केंद्रित किया गया। प्रधानमंत्री के साथ हुई बैठक में एबीबी, लाफार्ज नोवार्टिस, नेस्‍ले, राइटर, रॉश सहित अनेक स्विस मुख्‍य कार्यकारी अधिकारियों ने भाग लिया। व्‍यापारिक प्रमुखों को संबोधित करते हुए प्रधानमंत्री ने कहा कि भारत की अर्थव्‍यवस्‍था तेजी से बढ़ रही है और मिलकर कार्य करना हमारे विकास की आवश्‍यकता है। उन्‍होंने कहा कि स्विस की व्‍यावसायिक क्षमता इससे ला‍भान्वित हो सकती है। प्रधानमंत्री ने कहा कि उन्‍हें प्रसन्‍नता है कि दोनों देशों के बीच आर्थिक संबंध मजबूत और जीवंत हैं। प्रधानमंत्री ने कहा कि भारत में सिर्फ 1.25 अरब का बाजार नहीं है बल्कि देश में कौशल और व्‍यापार के लिए स्‍वतंत्र व्‍यवस्‍था उपलब्‍ध कराने वाली एक सरकार है। उन्‍होंने कहा कि भारत वैश्विक मानकों के अनुरूप विनिर्माण करना चाहता है और इसलिए कौशल विकास का स्विस प्रारूप इसके लिए बहुत प्रासंगिक है। इससे पूर्व दिन में, प्रधानमंत्री ने स्विटजरलैंड के राष्‍ट्रपति श्‍नाइडर अम्‍मान्‍न के साथ भारत और स्विटजरलैंड के बीच बहुआयामी द्विपक्षीय संबंधों की समीक्षा की। इस वार्तालाप के दौरान व्‍यापार, प्रौद्योगिकी, कौशल विकास, अक्षय ऊर्जा में सहयोग पर भी चर्चा की गई। प्रधानमंत्री ने कहा कि समान प्रतिबद्धताएं, मूल्‍य, नागरिक से नागरिक और आर्थिक संबंध भारत और स्विटजरलैंड के संबंधों को नई ऊंचाइयों पर ले जाएंगे। जिनेवा के सीईआरएन में भारतीय वैज्ञानिकों और छात्रों के एक समूह ने भी आज प्रधानमंत्री से मुलाकात की।
प्रधानमंत्री ने आज अपने निवास पर सिख प्रतिनिधिमंडल से मुलाकात की

प्रतिनिधिमंडल ने गुरुद्वारा श्री बाला साहिब जी, जिन्होंने प्रधानमंत्री के जन्मदिन पर ‘अखंड पाठ’ का आयोजन किया था, का प्रसाद और आशीर्वाद दिया प्रतिनिधिमंडल ने पगड़ी बांधकर और सिरोपा भेंट कर प्रधानमंत्री का सम्मान किया प्रतिनिधिमंडल ने सिख समुदाय के सम्मान और कल्याण से जुड़ी अग्रणी पहलों के लिए प्रधानमंत्री का धन्यवाद किया प्रधानमंत्री श्री नरेन्द्र मोदी ने आज 7 लोक कल्याण मार्ग स्थित अपने निवास पर एक सिख प्रतिनिधिमंडल से मुलाकात की। दिल्ली के गुरुद्वारा श्री बाला साहिब जी ने प्रधानमंत्री के जन्मदिन के अवसर पर ‘अखंड पाठ’ का आयोजन किया था। यह ‘अखंड पाठ’ 15 सितंबर को शुरू हुआ था और प्रधानमंत्री के जन्मदिन के दिन 17 सितंबर को समाप्त हुआ था। सिख प्रतिनिधिमंडल ने प्रधानमंत्री से मुलाकात की तथा उन्हें गुरुद्वारे का प्रसाद और आशीर्वाद दिया। मुलाकात के दौरान, सिख प्रतिनिधिमंडल ने पगड़ी बांधकर और सिरोपा भेंट कर प्रधानमंत्री का सम्मान किया। प्रधानमंत्री की लंबी आयु और अच्छे स्वास्थ्य के लिए अरदास भी की गई। प्रतिनिधिमंडल ने सिख समुदाय के सम्मान और कल्याण से जुड़ी अग्रणी पहलों के लिए प्रधानमंत्री का धन्यवाद किया। उन्होंने 26 दिसंबर को “वीर बाल दिवस” के रूप में घोषित करने, करतारपुर साहिब कॉरिडोर को फिर से खोलने, गुरुद्वारों द्वारा चलाए जा रहे लंगरों पर लगने वाले जीएसटी को हटाने, गुरु ग्रंथ साहिब की प्रतियां अफगानिस्तान से भारत लाने सहित प्रधानमंत्री के अन्य कई प्रयासों को याद किया। इस सिख प्रतिनिधिमंडल में अखिल भारतीय केन्द्रीय गुरु सिंह सभा के अध्यक्ष श्री तरविंदर सिंह मारवाह; अखिल भारतीय केन्द्रीय गुरु सिंह सभा के कार्यकारी अध्यक्ष श्री वीर सिंह; केन्द्रीय गुरु सिंह सभा के दिल्ली इकाई के प्रमुख श्री नवीन सिंह भंडारी; गुरुद्वारा सिंह सभा, तिलक नगर के अध्यक्ष श्री हरबंस सिंह; और गुरुद्वारा सिंह सभा के मुख्य ग्रंथी श्री राजिंदर सिंह शामिल थे।
प्रधानमंत्री ने ‘ज्‍यूडिशियल रिफॉर्म्स’-रिसेन्‍ट ग्‍लोबल ट्रेंड्स’ नामक पुस्‍तक का विमोचन किया और राष्‍ट्रपति को प्रथम प्रति भेंट की

प्रधानमंत्री श्री नरेन्‍द्र मोदी ने आज ‘ज्‍यूडिशियल रिफॉर्म्स’-रिसेन्‍ट ग्‍लोबल ट्रेंड्स’ नामक पुस्‍तक का विमोचन किया और राष्‍ट्रपति श्री प्रणब मुखर्जी को इसकी प्रथम प्रति भेंट की। इस अवसर पर प्रधानमंत्री ने कहा कि भारत को बदलती प्रौद्योगिकी तथा नए और एक-दूसरे पर निर्भर वैश्विक प्रणाली के साथ तालमेल कायम रखना होगा। उन्‍होंने कहा कि भारत के पास एक महत्‍वपूर्ण वैश्विक भूमिका निभाने का अवसर है। ऐसा करने के क्रम में, इसे उपयुक्‍त नीतियां तैयार करके इन तीव्र बदलावों को शीघ्रतापूर्वक अपनाना चाहिए। प्रधानमंत्री ने स्‍मरण कराया कि उन्‍होंने एक दिन में एक कानून खत्‍म करने का वादा किया था, और अब तक, केंद्र सरकार लगभग 1200 कानूनों को समाप्‍त कर चुकी है। उन्‍होंने कहा कि प्रभावकारी शासन से न्‍यायपालिका का बोझ कम हो सकता है।
सचिवों के दो समूहों ने प्रधानमंत्री को विचार और सुझाव पेश किए

प्रधानमंत्री की ओर से शासन के विभिन्न क्षेत्रों में परिवर्तनकारी बदलाव के लिए नए विचारों के साथ आने के आह्वान के बाद बृहस्पतिवार (21 जनवरी, 2016) को सचिवों के दो समूहों ने (अ) समावेश और हिस्सेदारी के साथ तेज विकास और (ब) रोजगार सृजन रणनीति पर प्रधानंत्री श्री नरेन्द्र मोदी को अपने विचार और सुझाव पेश किए। इस दौरान प्रधानमंत्री ने सचिवों के सभी आठ समूहों की प्रशंसा की और कहा कि यह पूरी प्रक्रिया टीम निर्माण और देश को लाभ पहुंचाने वाले विचारों के सृजन की एक कवायद है। प्रधानमंत्री ने इस पूरी प्रक्रिया के तहत सामूहिक रूप से दस हजार कार्य के घंटे देने के लिए इन अधिकारियों की प्रशंसा की। इस मौके पर भारत सरकार के सभी सचिवों के अलावा केंद्रीय मंत्री श्रीमती सुषमा स्वराज और श्री मनोहर परिकर भी मौजूद थे। सचिवों की प्रस्तुतियों के दौरान और बाद में प्रधानमंत्री, केंद्रीय मंत्रियों और वहां मौजूद लोगों ने सचिवों की ओर से पेश थीम से जुड़े सवाल पूछे और अपने सुझाव भी दिए।